Kvinner over hele Russland skaper trøbbel for Putin før valget
MOSKVA (Aftenposten): Sommeren 2022 var den beste i Anastasias liv. Høsten endte opp med å bli den verste. Anastasia (31) hadde funnet mannen i sitt liv. I 2021 giftet hun seg med Sergej (31), og sommeren etter fikk de en datter. To måneder senere tok lykken brått slutt. Sergej ble sendt til fronten i Ukraina.  Jeg treffer Anastasia ved Den ukjente soldats grav. Den ligger ved muren til Kreml i Moskva. Hun og andre kvinner legger ned blomster i protest mot Putin. De krever at mennene deres får komme hjem fra krigen. Da griper noen politimenn tak i meg. De vrenger armene mine bak på ryggen og drar meg brutalt vekk. Jeg blir kastet inn i en politibil med gitter foran vinduene. Så kjører de av gårde. Hva skjedde? Sergej og Anastasia hadde kjent hverandre i ti år, men Sergej var gift. For tre år siden skilte han seg. Samme dag fridde han til Anastasia. De flyttet sammen og bor nå utenfor Moskva. For halvannet år siden ble datteren født. – Det var den lykkeligste tiden i mitt liv, sier 31-åringen til Aftenposten. Av sikkerhetsgrunner bruker ikke Aftenposten etternavn og bilde av henne. I september 2022 erklærte Putin en delvis mobilisering. Over 300.000 soldater ble sendt til fronten i Ukraina. Sergej fikk beskjed om å møte opp på mobiliseringskontoret. De sa at de bare skulle sjekke informasjonen som var registrert på ham. Men da han troppet opp, ble han umiddelbart kalt inn til krigen. Han fikk beskjed om at det bare ville vare tre til seks måneder, og så ville han komme hjem igjen. Det var en løgn. Sergej ble sendt til fronten. Siden har ikke Anastasia sett ham. – Det var den verste dagen i mitt liv. Etter noen uker snakket jeg med ham på telefon. Da fikk jeg sjokk, hvisker hun. Hva mener russerne? Til helgen er det presidentvalg i Russland. I praksis er det ikke noe reelt valg, og på forhånd er alt lagt til rette slik at Vladimir Putin skal få stor oppslutning, mener eksperter. Men også autoritære regimer er avhengig av støtte i befolkningen. Og Kreml jobber nå hardt for at så mange russere som mulig skal komme og stemme på Putin søndag, ifølge kommentatorer. I en TV-sendt tale for en drøy uke siden, snakket presidenten over en halvtime om krigen mot Ukraina. Han fremstilte det som at alle russere støtter det som skjer. Putin var tydelig begeistret over konflikten. Hva mener russere flest? – Russerne er lei av krigen, og det store flertallet lukker øynene for det som skjer i Ukraina, sier den anerkjente statsviteren Jekaterina Schulmann til Aftenposten. Et flertall ønsker å avslutte krigen og innlede fredssamtaler. Det viser flere målinger de siste månedene. Nylig innrømmet sjefen for et av de statlige meningsmålingsinstituttene at bare 10–15 prosent virkelig støtter krigen. – Han jobber for staten og er i praksis en propagandist. Myndighetene forsøker hele tiden å fremstille det som om at alle er for krigen. Men når han sier noe helt annet, må man tro på det, sier forfatteren Mikhail Zygar til Aftenposten. Det har skapt et stort problem for Putin før valget til søndag. Hva gjør Putin? Den russiske presidenten unngår aktiviteter som kan skremme velgerne før valget, sier Schulmann. – Derfor vil han ikke mobilisere flere soldater nå. Da Putin erklærte mobilisering i 2022, førte det til full panikk. Flere hundre tusen menn flyktet. Mange av dem som ble sendt til fronten, er drept eller skadet. Resten er der fortsatt. Putin har sagt at de må være der til krigen er over, og at det ikke vil bli noen ny mobilisering. – Det er veldig urettferdig! Min mann har gjort nok for fedrelandet nå, sier Anastasia. Tusenvis av kvinner i samme situasjon sier det samme. Og de skaper trøbbel for Putin.  Det startet i august. Da ble en Telegram-kanal med navnet Veien hjem, etablert. Der sto det instruksjoner om hvordan mødrene og konene til soldatene ved fronten kunne skrive brev til politikere og kreve at deres kjære måtte få komme hjem. Nå skal de være mer enn 50.000. Jevnlig har kvinner spilt inn videoer der de ber Putin om å hjelpe dem med å få mennene deres hjem. Slike protester har spredt seg til byer over hele Russland. Aksjonistene har skrevet tusenvis av brev.  Myndighetene har gjort alt de kan for å stoppe kvinnene. De får ikke lov til å holde demonstrasjoner på grunn av koronarestriksjoner. Det til tross for at Russland knapt har hatt noen slike restriksjoner siden våren 2020. Sikkerhetspolitiet FSB truer dem og sier at de kan bli tiltalt for ekstremisme. Det har Anastasia fått merke. Hva gjør det hemmelige politiet? Anastasia forteller at hun blir overvåket hele tiden. FSB skygger henne, men de forsøker ikke å skjule det. – De sniker seg inn bak meg og tar bilder av mobilskjermen min. De prøver å skremme, men jeg kommer ikke til å stoppe. Putin har knust all motstand mot krigen. Knapt noen tør lenger å demonstrere, og mange er blitt dømt til lange fengselsstraffer. Det har ikke skjedd med soldatenes koner. – Kreml vet ikke hva de skal gjøre. De kan ikke slå ned på disse kvinnene. Mennene deres kjemper tross alt for fedrelandet, og dette er Putins velgerbase. Derfor må myndighetene trå svært varsomt, sier Schulmann. Samtidig kan ikke Putin innfri kravene deres og la soldatene komme hjem, fordi da må han gjennomføre en ny mobilisering. – Det ville ha vært svært upopulært. Derfor prøver Kreml å trå vannet til etter valget. Da kan nye soldater bli kalt inn til krigen, tror Schulmann. Hva skjer med Sergej? Anastasias datter er blitt halvannet år. Hun kjenner ikke faren sin. Av og til snakker de med ham på telefon. Livet ved fronten er tøft. hvert minutt kan være det siste. Sergej lever i skyttergraver fulle av gjørme. Hele tiden smeller det. Når det er stille, klarer han ikke å sove. Anastasia har sendt utallige brev til lokale politikere og nasjonalforsamlingen. Det har ikke virket. Hun tok også kontakt med noen journalister hun kjenner. De svarte at hvis de bare tok opp temaet, ville de få sparken. – Denne krigen er meningsløs. For meg er det en kamp for å sikre at min datter har en far. Hver lørdag legger hun og andre kvinner ned blomster ved Den ukjente soldats grav som en protest.  Da jeg kommer for å snakke med kvinnene, tar det ikke lang tid før politiet kommer og pågriper meg. Kvinnene rører de ikke. De kjører meg langt av gårde. Jeg protesterer og sier at jeg ikke har gjort noe galt, men får ikke noe svar. Etter en time stopper bilen, og de slipper meg ut. – Pell deg vekk, sier en politimann og smeller døren igjen. Jeg blir stående i utkanten av Moskva mens politibilen kjører vekk. Aale er Moskva-korrespondent. Følg ham på Instagram her eller på Facebook her.
Anastasia mistet sin mann Sergej i Ukraina da Putin erklærte delvis mobilisering i 2022. I protest legger hun og andre kvinner blomster ved Den ukjente soldats grav i Moskva. Til tross for autoritære forsøk på å fremstille bredest mulig støtte til krigen, er de fleste russere krigsleie og ønsker fredssamtaler. Bare 10-15 prosen støtter virkelig krigen mot nabolandet, ifølge en statlig meningsmålingsinstitutt. Kvinnenes protester har skapt problemer for Putin. Han unngår å mobilisere flere soldater før valget, og myndighetene prøver å stoppe kvinnenes protester uten å ta til ekstreme tiltak som kan skade hans velgerbase.